Ríkisstjórnin og Bændasamtök Íslands undirrituðu í gær nýjan samning um starfsskilyrði sauðfjárræktarinnar . Samingurinn er undirritaður með fyrirvara um samþykki Alþingis , en hann gildir í 6 ár frá 1. janúar 2008 til 31. desember 2013 verði hann samþykktur á Alþingi . Markmið samningsins eru að efla sauðfjárrækt sem atvinnugrein og bæta afkomu sauðfjárbænda , að stuðla að nýliðun í hópi sauðfjárbænda og styrkja búsetu í dreifbýli . Þá er samningnum ætlað að stuðla að framþróun í sauðfjárrækt , örva markaðsvitund bænda og afurðastöðva og ýta undir að sauðfjárrækt sé stunduð í samræmi við umhverfisvernd , landkosti og sjálfbæra landnýtingu . Í samningnum er meðal annars ákvæði um að framlög ríkisins hækka um 300 milljónir kr. og nema þannig 3.348 millj. kr á fyrsta ári samningsins . Framlögin lækka síðan í áföngum á samningstímanum um nær 1% á ári að raunvirði . Samningurinn er nokkuð einfaldaður frá núgildandi samningi . Greiðsluleiðum til bænda er fækkað , jöfnunargreiðslum er breytt í beingreiðslur auk þess að undanþága frá útflutningsskyldu er felld niður í áföngum . Útflutningsskylda fellur svo niður frá og með framleiðsluárinu 2009 . Nýmæli í samningnum er sérstakt ákvæði um veitingu fjármuna til að efla nýliðun í stétt sauðfjárbænda . Þá eru framlög til gæðastýrðrar sauðfjárframleiðslu aukin og verða hærra hlutfall af greiðslum til bænda af samningsfé en samkvæmt núgildandi samningi . Bændur sem eru orðnir 64 ára eiga nú kost á að gera samning um búskaparlok án þess að tapa rétti til beingreiðslna . Frá núgildandi samningi ríkisins við bændur er ekki breytt greiðslum vegna ullarframleiðslu og ákvæði um aðilaskipti að greiðslumarki eru óbreytt . Á myndinni er Guðni Ágústsson landbúnaðarráðherra og Jóhannes Sigfússon , formaður Landssambands sauðfjárbænda að undirrita samninginn . Ljósm. bondi.is